钦定古今图书集成/明伦汇编/官常典/第535卷 > 郑遇春
## 钦定古今图书集成/明伦汇编/官常典/第535卷 > 郑遇春

按《明外史》本传：“遇春，濠人。与兄遇霖俱以勇力闻。遇
霖与里人有郤，欲杀之，遇春力护得解。众皆畏遇霖，
而以遇春为贤。太祖下滁州，遇霖为先锋，取铁佛冈、
三汊河、大柳寺寨，遇春亦累功至总管。攻芜湖，遇霖
战死，遇春领其众。时诸将所部不过千人，遇春兼两
队，而遇霖所部尤骁果，累战功多，授左翼元帅。从平”
陈友谅，身先士卒，未尝自言功。太祖异之。取六安，为
六安卫指挥佥事。从大将军定山东、河南、北，克朔州，
改朔州卫指挥副使。洪武三年进同知大都督府事，
封荥阳侯。岁禄九百石，予世券。明年命驻临濠，开行
大都督府。坐累夺爵。寻复之。从傅友德平云南，率杨
文等经略城池屯堡。还京，督金吾诸卫造海船百八
十艘，运饷辽东。籍陕西岷州诸卫官马。二十三年坐
胡党死，爵除。